KIRJALLINEN KYSYMYS E-0498/02

esittäjä(t): Rosa Miguélez Ramos (PSE) komissiolle

(22. helmikuuta 2002)

Aihe: Kummeliturskakannan elvyttämissuunnitelma

Komission esittämä suunnitelma turska- ja kummeliturskakantojen elvyttämiseksi yhteisön vesialueilla on asetettu erityisesti kummeliturskan osalta hyvin kyseenalaiseksi kalatalousalalla, niissä jäsenvaltioissa, joita asia koskee, ja Euroopan parlamentissa. Tämä johtuu siitä, että useiden tieteellisten lausuntojen johtopäätökset ja komission ehdottamat pitkälle menevät toimenpiteet eroavat toisistaan huomattavasti.

Ensinnäkin komission ehdotuksen pohjana olleet kansainvälisen merentutkimusneuvoston (ICES) johtopäätökset eivät ole yhteneväisiä tieteellis-teknis-taloudellisen kalatalouskomitean (STECF) johtopäätösten kanssa. Kalatalouskomitea ehdottaa vuoden 2002 TAC-kiintiöiksi 35 000 tonnia, kun taas komissio itse ehdottaa 16 500 22 000 tonnia. Alueella tehdyt tieteelliset tutkimukset, joita on tehnyt muun muassa espanjalainen Vizconde de Eza -merentutkimusalus, tukevat komitean arviota.

Toiseksi Euroopan parlamentti, ne jäsenvaltiot, joita asia koskee, ja kalatalousala ovat ilmaisseet kannattavansa sellaista suunnitelmaa kummeliturskakannan elvyttämiseksi, jota toteutettaisiin asteittain ja pidemmällä aikavälillä, jolloin sosioekonomiset vaikutukset olisivat lievempiä ja vältettäisiin aluksia käytöstä poistavat ja työpaikkoja vähentävät peruuttamattomat toimet. Euroopan parlamentti on erityisesti vaatinut, että suunnitelman toteuttaminen jaetaan komission ehdottaman viiden vuoden sijasta vähintään seitsemän vuoden ajanjaksolle. Komissio ei tunnu myöskään ymmärtävän, että turskakantaa ja kummeliturskakantaa koskevat ongelmat ovat erilaisia, minkä vuoksi ne edellyttävät erilaisia toimia.

Miten komissio suhtautuu siihen, että Euroopan parlamentti, asianosaiset jäsenvaltiot ja kalatalousala vastustavat sen ehdotusta kummeliturskakannan elvyttämisestä? Aikooko komissio ottaa huomioon turskakannoista annetut tieteelliset lausunnot, joiden mukaan tilanne ei ole kriittinen vaikka komission pitkälle menevä ehdotus tällaiselle oletukselle perustuukin? Aikooko se tehdä Euroopan parlamentin vaatimuksen mukaisesti kokonaisvaltaisen analyysin ehdotetun suunnitelman lyhyen ja pitkän aikavälin sosioekonomisista vaikutuksista? Onko komissio perillä alueella tehdyistä tieteellisistä tutkimuksista, jotka vahvistavat, että kummeliturskakannan tilanne alueella VIII (Biskajanlahti ja Ranskan rannikko) on heikentynyt oleellisesti, kun taas alueilla VI ja VII (Irlannin suoja-alue) tilanne on parempi? Onko komissio ajatellut antaa uutta ehdotusta?

Franz Fischlerin komission puolesta antama vastaus

(21. maaliskuuta 2002)

Teollisuus on samaa mieltä siitä, että turskavarat yhteisön vesillä on kulutettu loppuun. Kummeliturskan tilanteesta ei olla aivan samaa mieltä.

Tieteellis-teknis-taloudellinen kalastuskomitea (STECF) ehdottaa nyt sallitun saaliin kokonaismääräksi 35 000 tonnia vuonna 2002. STECF:n ainoassa lopullisessa viittauksessa vuoden 2002 mahdolliseen sallittuun saaliiseen todetaan, että taloudelliselta kannalta sallitun saaliin määrä olisi pidettävä vuoden 2001 tasolla. Komissio on vakuuttunut siitä, että kanta on alittanut turvalliset biologiset rajat ja että se on vaarassa romahtaa, kuten Kansainvälisen merentutkimusneuvoston (ICES) analyysissa todetaan. Tätä taustaa vasten neuvosto päätti, että sallittu saalis on 26 960 tonnia vuonna 2002, kun se oli 22 623 tonnia vuonna 2001.

Vaikka komissio ei ole määritellyt elvytyssuunnitelman ajanjaksoa, komissiolle on ollut aina selvää, että ehdotetun suunnitelman mukaisesti elvytys oletetaan saatavan toteutetuksi seitsemässä tai kahdeksassa vuodessa.

Kummeliturskaa ja turskaa koskevat ehdotetut toimenpiteet ovat periaatteessa samanlaiset, mutta niissä on eroja yksityiskohdissa, ja niissä otetaan huomioon erot näiden kantojen viimeaikaisen hyödyntämisen määrässä. Turskan osalta komission ehdotuksessa tavoitellaan 30 prosentin lisäystä sukukypsien kalojen määrään vuosittain, kun taas kummeliturskan osalta on tarkoitus saavuttaa lisäystä 15 prosenttia.

Komissio ei ole tietoinen siitä, että tieto kummeliturskakannan nykyisestä kriittisestä tilasta olisi kumottu. ICES ottaa kuitenkin huomioon kaikki tämän kannan arvioinnissa oleelliset tieteelliset näytöt vuoden 2002 arvioinnissaan, joka on siirretty sen toukokuun kokoukseen.

Komissio on tietoinen kummeliturskan tilanteesta alueilla VIII ja VII, ja näiden erojen seurauksena komissio on puoltanut sitä, että alueelle VII osoitettaisiin suurempi osa koko sallitusta saaliista kuin muussa tapauksessa tehtäisiin. Neuvosto hyväksyi tämän lähestymistavan.

Komissio ei ole harkinnut uuden ehdotuksen tekemistä.